Дзень Докшыцкага сельсавета пачаўся з аб’езду населеных пунктаў. Першай на маршруце была вёска Лаці, дзе наведзены адносны парадак: амаль паўгектара пустой зямлі ўключана ў агульны севазварот. Зараз ААТ “Таргуны” выкарчоўвае кусты, каб паспець сёлетняй вясной абараць і засе­яць вызвалены ад іх участак. Гэта работа загітавала аднаго са спадчыннікаў адмовіцца ад трухлявай пабудовы і згадзіцца на яе знос. Ёсць усе падставы да таго, што сёлета Лаці набудуць выгляд узорнага населенага пункта. Праведзеную станоўчую работу адзначыў і старшыня райвыканкама А.Л. Пінчук, калі ўдзельнікі мерапрыемства спыніліся ў вёсцы на невялічкую нараду. Далей кіраўнік раёна нечакана для арганізатараў змяніў накірунак маршруту і пажадаў наведаць вёску Янкі, у прыватнасці, тэрыторыю ля СААТ “Хальцымпэкс”. Ужо на месцы, калі ўбачыў усё на свае вочы, выказаў незадаволенасць станам вясковай вуліцы. Кіраўніцтву вышэйназванага прадпрыемства, а таксама ААТ “Таргуны”, прапанаваў прыспешыць з разбіраннем будынка былой фермы і паклапаціцца аб хутчэйшым навядзенні парадку ў гэтым куточку вёскі.